মনসুর ইবনুল মাহদি

**মনসুর ইবনুল মাহদি** (  ) ছিলেন একজন আব্বাসীয় রাজপুত্র ও প্রাদেশিক গর্ভনর। তিনি আব্বাসীয় খলিফা আল-মাহদির পুত্র ও খলিফা আল-হাদি ও হারুনুর রশিদের ভাই ছিলেন। মনসুর নিজের ভাতিজা খলিফা আল-আমিনের রাজত্বকালে সিরিয়ার গভর্নর ছিলেন।

## জীবনী
মনসুর ছিলেন আব্বাসীয় খলিফা আল-মাহদির পুত্র। তাঁর মায়ের নাম ছিল আল-বাহতরিয়া। তিনি ছিলেন পারস্যের বিদ্রোহী নেতা দামাভান্দের মাসমুগানে কন্যা। বিভিন্ন ঐতিহাসিক সূত্রে জানা যায় যে, আল-বাহতরিয়্যা ছিলেন এক অভিজাত ও সম্মানিত বংশের নারী এবং তাঁর পিতা দামাভান্দ অঞ্চলের প্রভাবশালী বিদ্রোহী নেতা ছিলেন, যার বিরুদ্ধে লড়াই করার জন্য এক সময় আল-মাহদিকে প্রথমে খুরাসান অঞ্চলে পাঠানো হয়।

আল-বাহতরিয়ার মাতার নাম ছিল বাকান্দ। তিনি পারস্যের আরেক অভিজাত শাসক পরিবারের সদস্য ফাররুখানের কন্যা ইসবাহবাজের মেয়ে ছিলেন। এর ফলে মাতৃসূত্রে মনসুর পারস্যের আঞ্চলিক অভিজাত শাসকগোষ্ঠীর সঙ্গে সম্পর্কিত ছিল। আল-বাহতরিয়ার স্মির নামে এক বোনও ছিলেন। খলিফা আল-মাহদির সঙ্গে বিবাহিত জীবনে আল-বাহতরিয়া কয়েকজন সন্তান জন্ম দেন। তাদের মধ্যে মনসুর একজন ছিলেন, যার নামকরণ করা হয়েছিল তাঁর পিতামহ দ্বিতীয় আব্বাসীয় খলিফা আল-মনসুরের স্মরণে। এছাড়াও তিনি আরো দুই কন্যারও জন্ম দেন, যাদের নাম ছিল সুলাইমা ও আলিয়া।

মনসুর এমন এক পরিবারে জন্মগ্রহণ করেছিলেন, যেখানে ক্ষমতা, রাজনীতি ও রাজবংশীয় মর্যাদা অত্যন্ত গুরুত্বপূর্ণ ছিল। তাঁর পিতা খলিফা আল-মাহদি নিজের জীবদ্দশাতেই উত্তরাধিকার প্রশ্নে ব্যবস্থা গ্রহণ করেন। তিনি তাঁর দুই জ্যেষ্ঠ পুত্রকে খিলাফতের উত্তরাধিকারী হিসেবে মনোনীত করেন: প্রথমে মুসা আল-হাদি এবং পরে হারুনুর রশিদ। ফলে তিনি খিলাফতের প্রত্যক্ষ উত্তরাধিকারী থেকে বঞ্চিত হন। তবে এরপরও তিনি আব্বাসীয় রাজপরিবারের গুরুত্বপূর্ণ সদস্য হিসেবে রাজনৈতিক ও প্রশাসনিক ক্ষেত্রে সক্রিয় ছিলেন। তিনি নিজের ভাই-বোনদের সঙ্গে সাধারণত সুসম্পর্ক বজায় রাখতেন। খলিফা হারুনুর রশিদের শাসনামলের শেষদিকে এবং পরবর্তী রাজনৈতিক পরিস্থিতির প্রেক্ষাপটে মানসুর প্রশাসনিক দায়িত্ব লাভ করেন। ৮০৯ সালে তাঁকে সিরিয়ার গভর্নর হিসেবে নিয়োগ দেওয়া হয়।

তবে সিরিয়ায় তাঁর শাসনামলে একটি উল্লেখযোগ্য ঘটনা ঘটে। দামেস্কের বিখ্যাত উমাইয়া মসজিদ থেকে একটি মূল্যবান স্ফটিকের জগ চুরি হয়ে যায়। এই চুরির ঘটনাটি সিরিয়ার সাধারণ মানুষের মধ্যে প্রবল ক্ষোভ সৃষ্টি করে এবং ঘটনার সঙ্গে গভর্নরের প্রশাসনিক অব্যবস্থাপনার অভিযোগও জড়িয়ে পড়ে। দামেস্কের বাসিন্দারা এতটাই ক্ষুব্ধ হয়ে ওঠে যে, তারা আব্বাসীয় প্রশাসকের অধীনে নামাজ পড়তে পর্যন্ত অস্বীকার করতে শুরু করে। এই অস্থিরতা ও জনরোষের প্রেক্ষাপটে খলিফা আল-আমিন পরিস্থিতি সামাল দেওয়ার জন্য মনসুরকে পদ থেকে সরিয়ে দেন। তাঁর পরিবর্তে সুলায়মানকে সিরিয়ার গভর্নর হিসেবে পুনরায় নিয়োগ দেওয়া হয়। ধারণা করা হয়, এই নিয়োগ ৮০৯ থেকে ৮১০ সালের মধ্যবর্তী সময়ে সম্পন্ন হয়, যখন দামেস্কের পরিস্থিতি নিয়ন্ত্রণে আনা জরুরি হয়ে পড়েছিল। গভর্নরের পদ থেকে অপসারণের পর মনসুর সিরিয়া ছেড়ে আব্বাসীয় রাজধানী বাগদাদে ফিরে যান। ৮১০ খ্রিস্টাব্দে তিনি বাগদাদে প্রত্যাবর্তন করেন এবং সেখানেই পরবর্তী জীবন অতিবাহিত করেন।

## আত্মীয়
মনসুর ইবনুল মাহদি একাধিক আব্বাসীয় খলিফা, রাজপুত্র ও রাজকুমারীদের সমকালীন ও আত্মীয় ছিলেন। তার মোট দশজন ভাই-বোন ছিলেন। তার দুইজন সহোদরা বোন ছিল, যাদের নাম ছিল আলিয়া ও সুলাইমা।

## তথ্যসূত্র


## গ্রন্থপঞ্জি

* 
* Houtsma, Martijn Theodoor (1993). E.J. Brill's First Encyclopaedia of Islam, 1913–1936. E.J. Brill's First Encyclopaedia of Islam, 1913–1936. E.J. Brill
* Al-Tabari; John Alden Williams (1988). Al-̣Tabarī: Volume 1, The Reign of Abū Ja'Far Al-Maṇsūr A. D. 754-775: The Early 'Abbāsī Empire. Al-Tabari. the Early Abbasi Empire. Cambridge University Press.
* 

বিষয়শ্রেণী:আব্বাসীয় খলিফার পুত্র
বিষয়শ্রেণী:আব্বাসীয় গভর্নর
বিষয়শ্রেণী:৮১০-এর দশকে মৃত্যু